*Informācija medijiem  
30.06.2022*

**Jaunatnes organizācijām iespēja iesniegt projektus organizāciju darbības atbalstam un jauniešu līdzdalības veicināšanai**

[**Jaunatnes starptautisko programmu aģentūra (JSPA)**](https://www.jaunatne.gov.lv/)**Jaunatnes politikas valsts programmas 2022.-2024. gadam ietvaros izsludina atklāto projektu konkursu “Atbalsts jaunatnes organizāciju darbībai, to iniciatīvām, jauniešu līdzdalības veicināšanai un iekļaušanai sabiedrībā”, ar mērķi nodrošināt atbalstu jaunatnes organizāciju darbībai, kapacitātes stiprināšanai un aktivitāšu īstenošanai. Vienam projektam maksimāli pieejamais finansējuma apmērs ir 7000,00 eiro. Projektu pieteikumus finansējuma saņemšanai var iesniegt līdz 2022. gada 28. jūlija plkst. 23.59.**

Konkursā pieejamais finansējuma apmērs no valsts budžeta līdzekļiem ir **42000,00 eiro**, savukārt vienam projektam maksimāli pieejamais finansējuma apmērs – **7000,00 eiro**. Konkursa mērķis ir nodrošināt atbalstu jaunatnes organizāciju darbībai, kapacitātes stiprināšanai un aktivitāšu īstenošanai, lai sekmētu valsts programmas rīcības virzienos noteikto pasākumu īstenošanu un sasniegtu pasākumos noteiktos obligātos rezultatīvos rādītājus:

1. attīstīt jauniešu pilsonisko kompetenci, t.sk. stiprinātu piederības sajūtu Latvijai un  Eiropai, demokrātisko vērtību cieņu;
2. sekmēt jauniešu, t.sk. lauku jauniešu un jauniešu ar ierobežotām iespējām aktīvo pilsonisko un politisko līdzdalību, t.sk. iesaisti nevalstisko organizāciju, jauniešu domju un politisko partiju aktivitātēs un pamatdarbībā, kā arī brīvprātīgā darba veikšanā.

Projekta **mērķa grupa** ir:

* jaunieši vecumā **no 13 līdz 25 gadiem**, tajā skaitā jaunieši ar ierobežotām iespējām, t.sk. Ukrainas bēgļu jaunieši, un jaunieši, kuri iepriekš nav iesaistījušies jaunatnes organizācijās vai to aktivitātēs;
* projekta administrēšanā iesaistītais personāls un projekta īstenošanā iesaistītie darbā ar jaunatni veicēji.

Projekta iesniegumu konkursam var iesniegt **jaunatnes organizācijas**, kas atbilst Jaunatnes likuma 6. panta pirmajā daļā noteiktajiem kritērijiem un kurai nav piešķirts finansējums Jaunatnes politikas valsts programmas 2021.-2023. gadam atklātā projektu konkursa “Atbalsts jaunatnes organizāciju darbībai un līdzdalības nodrošināšanai valsts un starptautiskajā jaunatnes politikā” ietvaros.

Projekta iesnieguma iesniegšanas termiņš ir **2022. gada 28. jūlija plkst. 23.59**. Projekta iesniedzējs pieteikuma vēstuli kopā ar projekta iesniegumu iesniedz datorrakstā latviešu valodā, un nosūta to kā elektronisku dokumentu uz aģentūras oficiālo elektronisko adresi 90001825883 vai uz aģentūras elektronisko pasta adresi: [info@jaunatne.gov.lv](mailto:info@jaunatne.gov.lv).

Plašāka informācija par atklāto projektu konkursu, tā nolikums un citi aktuāli dokumenti ir pieejami tīmekļa vietnes [www.jaunatne.gov.lv](http://www.jaunatne.gov.lv) sadaļā [“Atbalsts jaunatnes organizāciju darbībai, to iniciatīvām, jauniešu līdzdalības veicināšanai un iekļaušanai sabiedrībā”.](https://jaunatne.gov.lv/par-agenturu/programmas-projekti/valsts-programma/atbalsts-jaunatnes-org-darbibai-un-to-iniciativam/)

**Par Jaunatnes politikas valsts programmu**

Jaunatnes politikas valsts programma 2022. – 2024. gadam (turpmāk – valsts programma) ir izstrādāta, lai nodrošinātu efektīvu un koordinētu jaunatnes politikas īstenošanu Latvijā un nodrošinātu ilgtermiņa un vidēja termiņa attīstības plānošanas dokumentos noteikto uzdevumu īstenošanu un rezultatīvo rādītāju sasniegšanu jaunatnes jomā.

Jaunatnes politikas valsts programmas 2022. – 2024. gadam mērķis ir ar informatīvu, metodisku un finansiālu valsts atbalstu nodrošināt darba ar jaunatni Latvijā koordināciju un attīstību, lai radītu labvēlīgu vidi jauniešu dzīves kvalitātes uzlabošanai un palīdzētu katram jaunietim uzsākt patstāvīgu dzīvi kā atbildīgam sabiedrības loceklim. Programmā ietvertie pasākumi ir pakārtoti Jaunatnes politikas pamatnostādnēs 2021. – 2027. gadam definētajiem mērķiem, rīcības virzieniem un uzdevumiem.

**Par JSPA**

JSPA darbojas kopš 1999. gada. Tā ir Izglītības un zinātnes ministra pakļautībā esoša tiešās pārvaldes iestāde, kuras mērķis ir veicināt jauniešu aktivitāti un mobilitāti, līdzdalību jaunatnes brīvprātīgajā darbā, neformālās izglītības un jaunatnes informācijas programmās un projektos, kā arī veicināt jauniešu neformālo izglītību saistībā ar mūžizglītību.

JSPA administrē dažādas starptautiskas un nacionālas programmas: “Erasmus+”; “Eiropas Solidaritātes korpuss”, Eiropas Komisijas informācijas tīklu jauniešiem “Eurodesk”, “eTwinning”, Izglītības un zinātnes ministrijas Jaunatnes politikas valsts programmu, Jauniešu garantijas projektu “PROTI un DARI!”.

**Informāciju sagatavoja:**   
Egija Ļuļēna   
JSPA Komunikācijas daļas vecākā referente  
e-pasts: [egija.lulena@jaunatne.gov.lv](mailto:egija.lulena@jaunatne.gov.lv)  
t. +371 67356251